**Kristiansand rutebilstasjon** er en busstasjon i Kristiansand. Bygningen ble reist i tidsperioden rundt 1960-65 da Vestre Strandgate i Kristiansand ble utvidet til firefeltsvei. Den ble revet i 2019 og erstattet med et nybygg. Rutebilstasjonen ligger i umiddelbar nærhet til Kristiansand jernbanestasjon og ferjeterminalen for bilferjene til Hirtshals.

Rutebilstasjonens historie
--------------------------

Kristiansand rutebilstasjons tidligere terminalbygg
Alle gamle bygninger langs gateløpets side mot Vestre havn ble revet eller flyttet og gaten utvidet. Tidligere skjedde både persontrafikk og godstrafikk fra forskjellige steder i byen. Det ble også bygget en ny terminal for lokal godstrafikk i Jørgen Moesgate ved Christianssands Bryggeri. Denne gikk under navnet Godsterminalen på Grim og erstattet den foreldede terminalen i Banehaven.

Da bygningen og trafikkområdet rundt var klar, ble området tatt i bruk som trafikkstasjon for nesten alle personbussrutene til og fra byen. Et antall rutebilselskaper som trafikkerte hver sine områder i byens omegn og Agder brukte stasjonen som endeholdeplass. Bare de lokale rutene innenfor bygrensene, Bybussen og Vågsbygdruta, hadde endeholdeplass i byen ved torvet. Flybussen til Kristiansand lufthavn på Kjevik hadde holdeplass nederst i Rådhusgata ved havna.

### Rutebilselskaper

I en lang periode skjedde trafikken med ordinære bybusser, rutebusser og godsruter som hadde holdeplass de tre stedene, rutebilstasjonen, Godsterminalen på Grim og torvområdet. Bybussen hadde bussterminal på Nedre Torv, og Vågsbygdruta i Kirkegata ved Wergelandsparken.

Disse busselskapene trafikkerte rutebilstasjonen:

* Arendals Dampskipsselskap (ADS)
* Lillesand og Topdalens Bilruter (LTB)
* Erkleivruta
* Torridalens Bilruter (TBR)
* Setesdal Bilruter
* Sirdal og Gyland Bilruter
* Agder Bilruter
* Søgneruta
* Høvågruta
* Sørlandsruta

Hvert selskap brukte busser med sine spesielle farger, og alle, bortsett fra Erkleivruta, hadde flere områder de trafikkerte med egne busser. I rutebilstasjonens bygg var det venterom, kiosk og kafeteria i tillegg til andre vanlige fasiliteter.

Området drives av Rutebilstasjonen AS. Rutebilstasjonen ligger i gangavstand til Kristiansand jernbanestasjon, Color Lines ferjeterminal og nærmeste drosjeholdeplass. Gåavstanden til byens handlegate, Markens gate, er også kort. Stasjonen er byens knutepunkt for kollektivtrafikk.

Bussen Trafikkselskap ble stiftet i 1985 og trafikkerte frem til 2010 hele lokalområdet i Kristiansand med bybusser. Kontrakten gikk i 2010 over til Nettbuss. Også rutetrafikken i distriktet ellers betjenes av et mindre antall selskaper enn tidligere.

### Busser

De fleste bussene som var i trafikk i Kristiansand i den første tidsperioden etter at rutebilstasjonen var ny var bygget ved Brødrene Repstads Karosserifabrikk (BRK) i Søgne, ved T. Knudsen Karosserifabrikk (TK) i Kristiansand eller ved Vestfold Bil & Karosseri (VBK) i Larvik.

Rutebilstasjonen i dag
----------------------

Det tidligere bygningen ved rutebilstasjonen ble revet og erstattet av et lavere bygg som åpnet 5. juli 2019. Bygget inneholder venterom, ekspedisjon, kiosk, toaletter og fasiliteter for bussjåfører. Det er bussterminal for både langdistansebusser og lokal busstrafikk. Agder Kollektivtrafikk er ansvarlig for rutebussene innen Agder. I 2019 ble en del av den gamle tomta omgjort til et lite parkanlegg.

Se også
-------

* Samferdsel i Kristiansand

Referanser
----------

1. ↑  «Ny rutebilstasjon». NRK Sørlandet. 5. juli 2019. Besøkt 4. juni 2022.
2. ↑  «Åpner ny rutebilstasjon». Kristiansand kommune. Arkivert fra originalen 25. juli 2019. Besøkt 25.07.2019.

Eksterne lenker
---------------

* Oversikt over nærmeste avganger hos Entur

|  |  |
| --- | --- |
| Oppslagsverk/autoritetsdata | Nasjonalt stoppestedsregister
 |